Kyle Walker

**Kyle Andrew Walker** (Sheffield, 28. svibnja 1990.) engleski je nogometaš koji igra na poziciji desnog beka. Trenutačno igra za Burnley.

## Klupska karijera
### Sheffield United i Northampton Town
Walker je postao član Sheffield Uniteda kada je imao samo 7 godina. Sheffield United dopustio mu je u studenom 2008. godine da ode na jednomjesečnu posudbu u Northampton Town kako bi stekao prvotimsko iskustvo. Za Northampton Town debitirao je 15. studenog 2008. godine u 1:0 porazu protiv Oldham Athletica. Njegova posudba kasnije je produljena do siječnja 2009. godine. Ubrzo po povratku u svoj matični klub, Walker je debitirao za Sheffield United 13. siječnja 2009. u neriješenoj utakmici 3. runde FA kupa protiv Leyton Orienta.   

### Tottenham Hotspur, Sheffield United, Queens Park Rangers i Aston Villa
Dana 22. srpnja 2009. on i Kyle Naughton zajedno su prešli u Tottenham Hotspur za ukupni iznos od 9 milijuna funti, no kao dio dogovora Walker je bio posuđen Sheffield Unitedu tijekom sezone 2009./10., no Tottenham ga je neočekivano vratio s posudbe 1. veljače 2010. godine, malo prije završetka zimskog prijelaznog roka. Za Tottenham je debitirao 27. ožujka 2010. u 2:0 pobjedi protiv Portsmoutha. Te je sezone za Tottenham igrao još samo jedanput. Na početku iduće sezone poslan je na šestomjesečnu posudbu u Queens Park Rangers. Za Queens Park Rangers debitirao je 14. rujna 2010. godine u 3:0 pobjedi protiv Ipswich Towna. Sredinom listopada njegova posudba produljena je do 3. siječnja 2011. godine. Nakon povratka s posudbe iz Queens Park Rangersa, poslan je na posudbu u Aston Villu. U 9. minuti svog debija zabio je gol Sheffield Unitedu u 3. rundu FA kupa. Dana 5. veljače 2011. godine zabio je svoj prvi gol u Premier ligi i to u utakmici protiv Fulhama koja je završila 2:2. U Tottenham Hotspur vratio se na kraju sezone 2010./11. Walker je 2012. osvojio nagradu PFA Mladi igrač godine. Među konkurentima za tu nagradu bili su: Sergio Agüero, Danny Welbeck, Daniel Sturridge, Alex Oxlade-Chamberlain i Walkerov timski suigrač Gareth Bale. Također je imenovan članom PFA Momčadi godine. S Tottenhamom je 1. ožujka igrao finale Liga kupa protiv Chelseaja na Wembley Stadiumu u kojem je Chelsea pobijedio s rezultatom 2:0. Dana 20. travnja 2017. godine Walker je drugi put imenovan članom PFA Momčadi godine.     

### Manchester City
Dana 14. srpnja 2017. godine Walker je potpisao petogodišnji ugovor s Manchester Cityjem. Smatra se da je transfer iznosio 45 milijuna funti te da iznos može porasti na 50 milijuna funti zbog bonusa. Za Manchester City debitirao je 12. kolovoza 2017. godine u 2:0 pobjedi protiv Brighton & Hove Albiona. Mnogi su ga mediji etiketirali kao najboljeg igrača te utakmice. S Manchester Cityjem pobijedio je Arsenal 3:0 u finalu Liga kupa 2017./18. Dana 6. studenog 2019. u utakmici protiv Atalante koja je završila 1:1, Claudio Bravo, golman Manchester Cityja koji je ušao kao zamjena, dobio je crveni karton. Walker je volontirao da preuzme njegovu poziciju te u zadnjih 10 minuta utakmice nije primio niti jedan gol. 

## Reprezentativna karijera
Walker je u mladosti nastupao za Englesku do 19 i do 21 godine. Walker je s Engleskom do 21 godine nastupao na Europskom prvenstvu do 21 godine održanog u Danskoj 2011. godine. Iako je Engleska ispala u grupnoj fazi, uvršten je u Momčad natjecanja. Za A selekciju Engleske debitirao je 12. studenog 2011. godine u 1:0 pobjedi protiv Španjolske, zamijenivši Scotta Parkera u 85. minuti. Za Englesku je nastupao na Svjetskom prvenstvu 2018. godine održanog u Rusiji te je s Engleskom osvojio 4. mjesto.

## Priznanja
### Individualna
**Individual**
* Momčad natjecanja Europskog prvenstva do 21 godine: 2011. godine
* PFA Mladi igrač godine: 2011./12.
* PFA Momčad godine: 2011./12., 2016./17., 2017./18.
* FIFA FIFPro World11 (2. momčad): 2018.
* FIFA FIFPro World11 (nominiran): 2019. (11. branič)

### Klupska
**Queens Park Rangers**
* Championship: 2010./11.

**Tottenham Hotspur**
* Liga kup (finalist): 2014./15.

**Manchester City**
* Premier League: 2017./18., 2018./19.
* FA kup: 2018./19.
* Liga kup: 2017./18., 2018./19., 2019./20.
* Community Shield: 2018., 2019.

### Reprezentativna
**Engleska do 19 godina**
* Europsko prvenstvo do 19 godina (finalist): 2009.

**Engleska**
* UEFA Liga nacija (3. mjesto): 2018./19.
* UEFA Euro (2. mjesto): 2020.

## Reference

## Vanjske veze

*Profile at the Manchester City F.C. website
*Profile at the Football Association website
*